ཕྱི་ཟླ་༨པའི་ཕྱི་ཚེས་༢༩ཉིན་དྷ་སའི་ཉེ་འཁྲིས་ས་རཱ་མཐོ་སློབ་ནས་ཐོན་པའི་སྐབས་དང་པོའི་ནང་པའི་ཚན་རིག་དང་ལྟ་གྲུབ་འཛིན་གྲཱའི་སློབ་ཕྲུག་རྣམས་ལ་༧གོང་ས་མཆོག་གིས་མཇལ་ཁ་གནང་ཡོད་འདུག་ཅིང་།སྐབས་དེར་རྒྱ་གར་ནང་བོད་པ་བཙན་བྱོལ་བ་རྣམས་ཐོག་མར་འབྱོར་སྐབས་ནེའུ་རུའི་ཐུགས་འཁུར་འོགསློབ་གྲྭ་དང་དགོན་སྡེ་ཁག་གསར་འཛུགས་ཀྱིས་རིམ་བཞིན་ཚན་རིག་པ་རྣམས་དང་མཇལ་འཕྲད་བྱུང་སྐོར་ཐོག་བཀའ་སློབ་བསྩལ་དོན་དུ་ང་ཚོ་རྒྱ་གར་དུ་སླེབ་སྐབས་རང་རེའི་སྐད་ཡིག་དང་རིག་གཞུང་རྣམས་མི་ཉམས་པའི་ཐོག་ནས་བདག་པོ་བརྒྱབས་ཐུབ་ན་བསམ་པའི་དབང་གིས་བསྡད་པ་རེད།སྟབས་ལེགས་པ་ཞིག་ལ་བོད་ནས་གཞུང་ཆེན་སློབ་གཉེར་བྱེད་མཁན་དགེ་འདུན་པ་གཙོ་བོ་སེ་འབྲས་ནས་ཕལ་ཆེར་སྟོང་ཕྲག་གཉིས་ཙམ་ཕེབས་ཡོད་པ་རེད།གཞིས་ཆགས་ཆེན་པོ་ཞིག་འཛུགས་ཡོང་སྐབས་སྦག་ས་ཆོས་སྒར་ནས་བྱེས་ཀྱི་གདན་ས་གསུམ་གནས་སྤོ་བྱས་པ་དེས་མཚོན་པའི་ང་རང་ཚོའི་བོད་པའི་སློབ་གྲྭ་ཟུར་དུ་འཛུགས་རྒྱུའི་ཐོག་སྲིད་བློན་ནེའུ་རུ་མཆོག་གིས་ཐུགས་ཁུར་ཆེན་པོ་བཞེས་པར་བརྟེན་ཧ་ཅང་བཀའ་དྲིན་ཆེན་པོ་ཡིན།ང་ཚོར་སྐད་ཡིག་ཟུར་དུ་ཡོད་སྟབས་བོད་པའི་སློབ་གྲྭ་ཞིག་ཟུར་དུ་དགོས་ཀྱི་ཡོད་པ་ནེ་རུ་མཆོག་ལ་ཞུ་གཏུག་གནང་བ་ལྟར།ནེ་རུ་མཆོག་གིས་ཞལ་བཞེས་བཟང་པོ་ཐོབ་པ་དང་སྦྲགས།རྒྱབ་སྐྱོར་ཧ་ལས་པ་གནང་བྱུང་།དེ་ནས་བོད་པའི་སློབ་གྲྭ་གསར་པ་འགོ་འཛུགས་གནང་བ་དང་།དེ་བཞིན་གཞུང་ཆེན་རྣམས་མུ་མཐུད་ས་དགེ་བཀའ་རྙིང་རིས་སུ་མ་ཆད་པས་སློབ་གཉེར་བྱེད་རྒྱུ་དང་།དེ་རྣམས་བདག་པོ་རྒྱག་རྒྱུ་དེ་ཡིན།དེ་ནས་རིམ་པས་ཕྱི་རྒྱལ་གྱི་མཁས་པ་དང་ཚན་རིག་པའི་མཁས་པ་མང་པོ་དང་ལྷན་དུ་ཐུག་འཕྲད་སྐབས་ཁོང་ཚོས་མ་ཤེས་པ་མང་པོ་ཞིག་ང་ཚོས་ཤེས་ཀྱི་འདུག་བསམ་པའི་ངོས་རང་ལ་སྤོབས་པ་ཏོག་ཙམ་རྙེད་སྟབས་ཧམ་པ་ཏོག་ཙམ་ཆེ་རུ་ཕྱིན་པ་རེད།སོ་སོས་ལོ་སྟོང་ཕྲག་ལྷག་ནས་དར་བའི་དཔལ་ནཱ་ལེནྡྲ་རིག་གཞུང་དེ་བདག་པོ་རྒྱག་བཞིན་པ་དེ་རྒྱ་ཆེ་ས་ནས་ཕན་ཐོགས་བྱེད་ཐུབ་ནས་བསམ་པ་ཞིག་དང་།ལྷག་པར་ཚན་རིག་པ་རྣམས་ལ་ཕན་ཐོགས་བྱེད་བསམ་པ་རེད་ཅེས་བོད་མིའི་སྒྲིག་འཛུགས་ཀྱི་དྲ་གནས་སུ་སྤེལ་འདུག